EUROPA-KOMMISSIONEN Bruxelles, den 18.1.2018 COM(2018) 10 final MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET EU-tiltag, der skal forbedre overholdelsen af miljøbestemmelser og forvaltningen af miljøet {SWD(2018) 10 final}



MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET EU-tiltag, der skal forbedre overholdelsen af miljøbestemmelser og forvaltningen af miljøet 1.Indledning og baggrund Denne meddelelse præsenterer en handlingsplan, der skal forbedre overholdelsen af EU's miljølovgivning og forvaltningen af miljøet. Den indebærer, at Kommissionen arbejder tæt sammen med medlemsstaterne og fagfolk såsom inspektører, revisorer, politifolk og anklagere for at skabe en kultur, der på intelligent vis og gennem samarbejde fremmer overholdelsen af EU's miljøregler inden for aktiviteter som landbrug, industriproduktion og bortskaffelse af affald. EU har allerede en omfattende miljølovgivning. Det fremgår imidlertid af Kommissionens revision af gennemførelsen af miljøreglerne (EIR), at der er store udfordringer forbundet med dens gennemførelse. Disse er knyttet til vedvarende miljøproblemer såsom diffus vandforurening, dårlig luftkvalitet i byerne, utilfredsstillende affaldsbehandling og tilbagegang af arter og levesteder. Der er også hyppigt forekommende tilfælde af miljøkriminalitet og et stort antal miljøklager til Kommissionen og andragender til Europa-Parlamentet. Omkostningerne ved manglende gennemførelse anslås til 50 mia. EUR pr. år. Der kan opnås mange fordele alene gennem en bedre gennemførelse uden at skulle udarbejde ny lovgivning. Dette forudsætter bl.a. overholdelse af miljøreglerne på stedet, dvs. at industri- og forsyningsvirksomheder, jordejere og andre ansvarshavende opfylder de miljøforpligtelser, der knytter sig til deres aktiviteter. Sådanne forpligtelser kan være i form af forbud, almindelige bindende forskrifter, tilladelser og andre foranstaltninger, der er indført til beskyttelse af miljøet, folkesundheden og samfundets langsigtede ressourcebehov. Svage mekanismer til sikring af overholdelse og effektiv forvaltning på nationalt, regionalt og lokalt plan er en af årsagerne til, at gennemførelsen slår fejl. De spiller også en rolle i forbindelse med illoyal konkurrence og økonomisk skade som f.eks. tab af skatteindtægter, ligesom de undergraver offentlighedens tillid til, at EU's lovgivning er effektiv. Denne meddelelse har til formål at styrke sådanne mekanismer. Den supplerer meddelelsen "EU-retten: Bedre resultater gennem bedre anvendelse", hvori Kommissionen beskriver, hvordan den vil øge sin indsats med hensyn til anvendelse, gennemførelse og håndhævelse af EU-retten generelt. 2.Behovet for at sikre overholdelsen af miljøbestemmelser Medlemsstaterne er bundet af en pligt til at samarbejde loyalt om opfyldelsen af EU's målsætninger . Domstolen har heraf afledt, at medlemsstaternes myndigheder har pligt til at afhjælpe de ulovlige følger af en overtrædelse af EU-retten , og at håndhævelsen skal være effektiv, forholdsmæssig og have en afskrækkende virkning . Medlemsstaterne skal derfor råde over passende mekanismer til at sikre overholdelsen af EU-afledte forpligtelser. Der kan være forskellige grunde til manglende overholdelse, herunder forvirring, dårlig forståelse eller manglende accept af reglerne, manglende investeringer, opportunisme og kriminalitet. Konsekvenserne heraf for miljøet, menneskers sundhed og økonomien vil afhænge af overtrædelsernes art, omfang og varighed. Mekanismer til at sikre overholdelsen indebærer i praksis, at medlemsstaterne gør brug af tre overordnede former for intervention (samlet benævnt "sikring af overholdelse af miljøbestemmelser"): ·fremme af overholdelse hjælper de ansvarshavende med at overholde forpligtelserne ved hjælp af f.eks. vejledning, ofte stillede spørgsmål og helpdeske ·overvågning af overholdelse identificerer og karakteriserer den ansvarshavendes adfærd samt afslører og vurderer ethvert tilfælde af manglende overholdelse ved hjælp af miljøinspektioner og anden kontrol ·opfølgning og håndhævelse trækker på forvaltnings-, straffe- og civilretten med henblik på at stoppe, afværge, sanktionere og opnå erstatning for manglende efterlevelse samt at fremme overholdelse. Disse interventioner gennemføres af forskellige former for myndigheder i medlemsstaterne. Organer med en inspektionsfunktion udfører typisk rutinemæssige eller ad hoc-kontroller og fremmer overholdelsen. Politiet og anklagemyndigheden spiller en vigtig rolle i efterforskningen og retsforfølgningen af alvorlige ulovligheder. Forskellige organer kan fungere som led i en kæde, der har til formål at sikre overholdelse af miljøbestemmelser, f.eks. når inspektører, toldere, politifolk og anklagere samarbejder om indsamling af bevismateriale og retsforfølgning. Revisionsorganer kan udøve en værdifuld funktion, der består i at se på problemer med manglende overholdelse generelt eller bestemte myndigheders resultater. Ved sikring af overholdelsen af miljøbestemmelserne mindskes risikoen for, at nogle ansvarshavende ikke overholder deres forpligtelser og derfor har en negativ indvirkning på vand, luft, biodiversitet, menneskers sundhed og økonomien. Risikoen mindskes ved at vurdere årsagerne til og konsekvenserne af manglende overholdelse og ved at anvende en fleksibel kombination af de tre former for intervention for at påvirke den ansvarshavendes adfærd. Begrebet har udviklet sig over tid i udvekslinger med eksperter, f.eks. fra medlemsstaterne og netværk af praktikere. 3.Udfordringer Myndigheder i medlemsstaterne med ansvar for sikring af overholdelse af miljøbestemmelser står over for en lang række udfordringer, navnlig:

·omfanget og mangfoldigheden af EU's miljøregler om aktiviteter med miljøpåvirkninger ·det forhold, at reglerne dækker alle områder i medlemsstaterne, landdistrikter såvel som byområder ·de anerkendte problemer med vand- og luftforurening, bortskaffelse af affald og naturens tilbagegang ·offentlighedens forventninger ·antallet og mangfoldigheden af dem, der skal overholde miljøreglerne ·de mange forskellige slags problemer med overholdelse, der kan opstå ·vanskelighederne med at opdage og imødegå disse problemer, navnlig miljøkriminalitet. Kapacitet kan også føjes til listen, da ansvaret ofte pålægges mindre organer med begrænsede finansielle ressourcer, få medarbejdere eller manglende specialviden. I mange medlemsstater er miljøtilsynsbudgetterne stagneret eller faldet på grund af den finansielle krise. Stillet over for disse udfordringer kan selv store, ressourcestærke myndigheder have svært ved uafhængigt at udvikle viden om de bedste måder at sikre overholdelse på. De udfordringer, som disse myndigheder står over for, har medført en efterspørgsel efter og fremkomsten af forskellige former for støtte på EU-plan. Disse former for støtte er sammen med de tilhørende fordele beskrevet i tabel 1 nedenfor. Tabel 1: Former for støtte, der har til formål at sikre overholdelsen af miljøbestemmelser, og tilhørende fordele Støttetype Fordele EU-netværk af praktikere Gør det muligt for praktikere at udveksle viden og erfaringer og sammen udvikle nogle af de andre former for støtte i denne tabel Evaluering på EU-plan af medlemsstaternes systemer til sikring af overholdelse af miljøbestemmelser Gør det muligt at sammenligne og identificere styrker og svagheder Almindeligt tilgængelige informationsportaler om sikring af overholdelse Gør det muligt at tilegne sig ny viden, udveksle god praksis og let foretage sammenligninger samt styrker gennemsigtighed og ansvarlighed Mekanismer til fremme af samarbejde, koordinering, viden og erfaringsudveksling i hele EU samt input om sikring af overholdelse fra andre medlemsstater og myndigheder Gør det muligt at opnå større effektivitet gennem samarbejde Gør det muligt at lære af specialviden, der er udviklet andetsteds Krydsoverensstemmelse under den fælles landbrugspolitik Bidrager til at sikre landbrugernes overholdelse af deres miljømæssige forpligtelser Information og vejledning om god praksis Gør det muligt at lære af den viden, der allerede er opnået Mindsker behovet for at udvikle god praksis fra bunden (øget effektivitet) Uddannelsesprogrammer, uddannelsesmateriale og vejledning om færdigheder Gør det muligt at udvikle færdigheder og at holde dem ved lige Tilgængelighed af EU-producerede datakilder såsom satellitbilleder Udvider mulighederne for effektiv sikring af overholdelse EU-støtte Hjælper de myndigheder, der har til opgave at sikre overholdelse, med bedre at opfylde deres målsætninger Inspektører, politifolk, toldere, anklagere, dommere og revisorer har allerede dannet separate netværk på EU-plan med henblik på at udveksle og opbygge viden om sikring af overholdelse. De og andre udgør positive eksempler på de forskellige former for støtte, der er sammenfattet ovenfor. Med forbehold for de nuværende begrænsninger hvad angår dækning og anvendelsesområde viser disse eksempler, hvordan der med Kommissionens bidrag kan gøres mere for at styrke miljøforvaltningen og øge overholdelsen af miljøbestemmelserne. 4.Begrundelse for tiltag Kommissionen har overvejet en række løsningsmodeller, herunder lovgivningsmæssige, for at forbedre sikringen af overholdelsen af miljøbestemmelser, og i 2014 udarbejdede den et udkast til en konsekvensanalyserapport til støtte for dens beslutningstagning. Den har konkluderet, at en handlingsplan med målrettede støtteforanstaltninger til at løse de praktiske behov er den løsningsmodel, der med størst sandsynlighed vil give resultater på flere prioriterede områder allerede på kort sigt. Den forberedende fase, herunder høring af medlemsstaterne og netværkene af praktikere , bekræftede værdien af de former for støtte, der er sammenfattet i tabel 1, og identificerede måder, hvorpå det er muligt at styrke disse og udvikle nye værktøjer. Netværkene af praktikere understregede værdien af at udveksle ekspertise og have en mere koordineret indsats på tværs af medlemsstaterne. De fremhævede betydningen af faglig uddannelse og effektiv videndeling. I høringerne blev der også identificeret en række områder med et betydeligt behov for referencemateriale om god praksis og nye værktøjer. Affald og kriminalitet i forbindelse med vilde dyr og planter blev fremhævet som områder, der i særlig grad kræver opmærksomhed. Den fælles landbrugspolitik 2014-2020 prioriterer en "bæredygtig forvaltning af naturressourcer og klimatiltag" gennem en række supplerende politiske instrumenter, herunder krydsoverensstemmelse. I Kommissionens arbejdsdokument "Agriculture and Sustainable Water Management in the EU" henvises der allerede til det initiativ, der præsenteres her, som et middel til at forbedre de nationale systemer til sikring af overholdelse af vandlovgivningen i forbindelse med landbrugsvirksomhed. I Kommissionens handlingsplan for naturen, mennesket og økonomien peges der ligeledes på behovet for at forbedre overholdelsen . Andre emner, der er blevet berørt i høringerne, er teknologiens potentielle bidrag til at afsløre manglende overholdelse og den vigtige rolle, som borgerne spiller, når de indgiver klager og henvendelser til de nationale myndigheder. I en del af den eksisterende EU-miljølovgivning henvises der udtrykkeligt til den rolle, retningslinjer og vejledning spiller i forbindelse med inspektioner , og disse bør derfor udarbejdes. Arbejdet med de første landespecifikke EIR-rapporter fremhævede mulighederne for at forbedre Kommissionens feedback til medlemsstaterne om sikring af overholdelse og andre aspekter af offentlig administration. Endelig har høringerne vist, at der er et ønske om dialog på højt plan mellem praktikere, der skal sikre overholdelse af miljøbestemmelserne, og ledere i miljøadministrationerne. 5.Tiltag Handlingsplanen består af ni tiltag, der er skræddersyet til ovenstående behov, som blev identificeret i den forberedende fase. De er sammenfattet i tabel 2. Tabel 2: Oversigt over tiltagene